정조 19년 · 목
鼓三嚴命兵曹侍衛堂上竝罷職現告見下以雲劍不卽詣閤也具戎脤乘馬出協陽門敦化門至別營前路命宣傳官持信箭令後廂馬兵別將率甲士作門於洞口嚴明約束毋得一人攔入大臣以下陪從諸臣皆不得入惟承旨二人史官二人隨入予登挹淸樓樓之制西房東軒而軒之南楹直臨水邊設御座於房閾之外南楹之內承史諸臣皆侍於楹下庭除樓前一帶江上聚公私船隻三百餘艘橫列作隊露梁別將金重玉領旗鼓乘一大船下碇江面近樓數十步許另以大船或四五隻或七八隻結船分隊合爲五船船上各設軍幕鋪陳揮帳等屬鼓樂數十部列立於江山片予曰三絃合爲幾牌乎宣傳官李東善曰壯勇營四牌都監四牌禁營四牌御廳四牌龍虎營三牌守總兩營各二牌畿營一牌八營三絃合爲二十四牌矣予曰作隊船上五六牌或四五牌分載一齊動樂可也承旨李晩秀曰凡有閱武大臣宗宰之入參卽五禮所載今番亦依此擧行乎予曰地形挾窄置之也晩秀曰馬兵作門至爲嚴束動駕後朝廷問安尙不得爲之況水操是何等盛擧宜與百僚觀兵而今乃水泄不通內外隔絕此何擧措臣不敢知也予曰戎事至嚴有非尋常門禁之比至於候班作門外亦可爲之百僚則在水邊觀光好矣仍命承旨玉堂之未及待令人竝罷職承旨罷職傳敎見下晩秀曰親臨閱武本兵之長不可不備令該曹卽遠差出事分付何如予曰使之擬薦可也晩秀曰別雲劍亦不可不令該曹卽爲差出侍衛矣予曰令次堂郞爲擬入晩秀曰作門至嚴院隸無一入來命令莫通臣誠莫知所以也予曰然則令宣傳官持令旗出去院隸四五人使之入來傳命也予命行水操兵曹判書未及差代宣傳官稟請軍令懸于轅門望海門各鎭般收旗聽候宣傳官跪啓稟掌一號發哨船宣傳官跪啓稟發哨般又啓稟發哨船號令又啓稟掌二號捽鈸鳴各鎭船列成夫字札又啓稟掌三號○黃門旗手又桿作門主鎭船放砲吹天鵝聲各般點旗吶喊共三次止金小開門宣傳官跪啓稟小開門又啓稟鳴金二下小吹打宣傳官先行參現次軍牢巡視手吹鼓手等分班叩頭升壇宣傳官跪啓稟放升壇砲又啓稟升壇號令仍啓稟鳴金二下大吹打伴倘先喝牢子站齊牢子大喝三聲畢牢子一人進跪大呼開門旗手應聲揮旗而退鳴金吹打止各將領由轅門趨入以次參現卽回還各船招官旗宣傳官跪啓稟掌號笛聚官旗聽發放又啓稟聚官旗號令官旗各乘小船溱至挹淸樓下鳴金號笛止聽發放宣傳官傳云官旗過來各齊應一聲仍跪啓稟跪鼓官旗各其船上挨次俱跪宣傳官發放曰官旗聽着應耳聽金鼓應眼視旌旗應駕船如馬應見賊爭先應同船共命應般各爲戰應縱逃賊舟軍法不貸應發放畢官旗挨次報叩頭舵繚椗隊長發放宣傳官發放曰次舵工聽着應一舟之功全賴爾華應將舵斜開不能直射賊舟者斬首示衆應報舵工叩頭分付舵工起去次繚手聽着應見賊減帆使風用奸應縱逃賊舟斬首示衆應報繚手叩頭分付繚手起去次椗手聽着應聞報賊至起椗不速應事到緊急不肯棄椗應以致悞事軍法不貸應報椗手叩頭分付椗手起去次隊長聽着應各兵分有兼藝應遠近務要中機應爾等專司督促應不許先自錯亂應遠近違令畏避躱奸爾與同罪應報隊長叩頭分付隊長起去官旗下地方宣傳官跪啓稟官旗下地方仍傳云官旗下地方各齊應一聲又啓稟鳴金二下大吹打官旗俱散回各船鳴金吹打止升旗起操宣傳官跪啓稟升旗又啓稟升旗號令升旗各船一體應砲擂鼓鳴鑼升旗又啓稟放肅靜砲又啓稟肅靜號令及行船號令立主鎭將所應旗向前三點主鎭將應砲應旗各船挨次具點鳴金仆旗放砲一聲立五方旗招點鼓點旗各船到洋中止金又啓稟尖字札號令各船照尖字札一齊向前列船作戰哨般放砲報警主鎭般鳴金鼓止放砲一聲點鼓吹擺隊伍喇叭各般一字擺列主鎭般且列在各鎭之後粧搪般約在二百步之內主鎭般放砲一聲吹天鵝聲先將鳥銃火箭分班打射再近三十步以內放砲吹天鵝聲鳴鑼擊鼓用軍火器再近般邊放砲吹天鵝聲鳴鑼擊鼓對船攻打放砲一聲擧起火一枝點鼓點各鎭旗擂鼓吹天鵝聲各船正其篷舵向賊小船作梨沈勢賊敗止金摔鈸鳴整齊各船止金放砲吹天鵝聲吶喊共三吹止金整綜回船主鎭船放砲一聲捽鈸鳴各船依次收綜如前尖字札吹轉身喇叭放砲一聲五方旗招俱向後指各船回般列定止金放砲吹天鵝聲吶喊共三次止金鳴金大吹打各般鴈行而行回到信地鳴金吹打止下方營主鎭將乘小船赴挹淸樓下稟下方營査功罪放砲一聲立黃神旗右一點磨動點鼓吹擺隊伍喇叭各船分開搶成方營放砲一聲吹轉身喇叭各回船向前放砲一聲鳴鑼各兵坐息傳鑼各船俱下碇安插發撨汲主鎭船放砲立黃旗擂鼓各船發樵汲兵差官數出回報鳴金仆旗放砲三聲鳴金大閉吹打營門査功罪主旗鎭船放砲一聲吹單哱囉各官起立卽掌號笛官旗各乘小船赴主鎭船下列碇鳴金號笛止布告官傳云官旗過來各齊應跪鼓挨吹俱跪發放叩頭等項皆如壇上發放就將戰陳合格違令者對衆發落畢鳴金大吹打散回各船收撨汲主鎭船放砲立黃旗吹喇叭一遍哱囉一通各兵起立止金放砲一聲鳴金大吹打開營門收撨汲兵差官數入回報止金放砲三聲鳴金大吹打閉營門止金放砲一聲鳴鑼坐息放起火一枝各船擧火炊飯喫收營主鎭將乘小船赴挹淸樓下稟收營主鎭船放砲一聲吹哱囉各兵起立放擧碇砲一聲摔鈸鳴各船擧碇整齊止金點鼓將方營照前變爲尖字札擧開營砲吹天鵞聲吶喊共三次止金放揚帆砲一聲擧起火一枝各船一體揚帆鳴金大吹打回到列營原處止金各船一體下帆下碇散操宣傳官跪啓稟散操仍啓稟鳴金二下大吹打各鎭船一體吹打起碇揚帆散回各鎭落旗宣傳官跪啓稟落旗又啓稟落旗號令落旗止金又啓稟掌一號旗幟分立三行又啓稟掌二號訖予曰昨日大臣以節宣之方請寢動駕而觀覽江山予心甚覺開豁矣仍宣飯於承史侍衛下御製七言絕句二篇曰南出淸樓意豁然杏花春酒大江前笑看多少迷津客盡日徊徨水一邊牙檣錦帆晝圖間簫鼓中流任往還蘇子千秋先獲我相逢有味是偸閒命承史及隨駕百官賡進晩秀曰相逢有味四字臣不敢知聖意之所在矣予曰字句間有潤改處姑爲還納可也予曰兵判仍任又命新除都承旨與左右承旨許遞俄者罷職人竝仍任傳敎見下又曰諸閣臣及承宣使之入來也晩秀曰諸閣臣聞已來待於門外而不得入來云矣予曰令旗及信箭出送使之入來也原任直提學徐龍輔原任直閣尹行恁檢校待敎徐有榘以次進伏予曰大臣百官在於何處乎行恁曰皆在作門外而作門至嚴不得入來方相顧訝惑矣予曰此處狹窄故不得備例爲之寧或有訝惑之端耶龍輔曰兵判雲劍等侍衛之節皆不爲備例大臣卿宰又不得接跡於作門近處群下之情豈無訝惑之端耶予還御別營直所命大臣入侍左議政兪彥鎬等進伏問候未及畢辭予曰今日駕臨此地固有以也而卿等之箚請還寢似不無過慮故箚批亦已詳諭矣今始如例召接方且還宮卿等之慮豈非過慮乎古人云兵不厭詐又云權而得中雖非兵事容或有不厭詐之道且權之一字非聖人不可遽議予雖不敢自謂聖人而乃所願則學聖人也若於用權處不及乎常則權而合經亦或一道予所講究者亶在於此今對卿等而言之卿等庶或知予心矣此地旣甚傾仄路又狹窄分付隨駕營門使之從便作門而已初無勿許諸臣隨入之敎故衛內及先詣之承史侍衛皆入來而卿等若或認以有別般下敎使勿許入則此亦非過慮乎今則事歸妥帖行將還宮可謂順便日昨李家煥之一日再疏豈非可駭乎彥鎬曰親行打圍雖載於五禮儀而古人亦有請寢者矣至於今日動駕臣等死罪果有妄度之過慮昨果箚請還寢今承無過慮之敎下情欣幸矣予曰打圍卽蒐獵之各也故相南九萬亦嘗請寢而親閱水操旣與打圍有異則有何爭執之端乎況且予之積費商量者今旣燈意使予無過中之擧使朝廷無騷撓之端豈非幸耶予於卿等豈有可諱之說乎今年大慶在予爲千載之慶會而惟予情事則適幸慶年之同在是年也若是各年之慶則予當作何如懷耶陪奉慈駕稱觴長樂凡係優老之典恤民之擧皆所以飾喜識慶之道則雖謂之草木鳥獸咸與同樂可也而(刀削)未嘗一番參宴渠之有罪無罪姑無論揆以人情天理予懷豈可堪乎進爵之禮成於七巡而每進一爵未嘗以一片按酒近口者卽在筵者所目覩也非爲對卿等而創說也只以有酒無肴欲表予之懷事而已自是以後夙宵所企者今日也大抵聖人人倫之至也予雖不敢自謂聖人而卿等之望予豈不在於人倫之至乎觀過知仁聖訓攸在周公之過不亦宜乎予旣罄說予懷卿等豈不諒予之心乎彥鎬曰旣云周公之過則聖人之有過猶不如無過且周公則(刀削)若欲顧私恩而屈公法則其可比擬於周公之過乎予曰卿言固是心經之論而權而得中則何害於經乎且今上而無過擧下而釋過慮日未向暮好好回鑾亦何必多費辭敎乎彥鎬曰聖敎如此臣等之過慮今果釋然不勝感幸矣江上風氣向晩不佳卽許還宮區區之望也予曰豈待卿言今將旋駕矣彥鎬曰臣等昨日請對未蒙允兪今旣得借方寸之地請得畢奏所欲陳之事矣鄭妻之至今共戴一天實是群下不忠之罪而中間跳出之變始因今番事端而知之者尤是臣等之罪矣幸因臺啓之允從庶幾輿情之得伸而傳旨啓下今幾日矣尙遲罪人之斯得以致成命之久淹只以擧行稽緩歸罪於攸司者豈不萬萬不誠乎臣等雖無狀豈敢仰請指敎其所在重有傷於事體道理亟下明旨使之自現是臣等區區之望也予曰彼乃女人豈知朝報雖欲自現其可得乎且此事則不急今姑置之無論此事他事俄者權而得中觀過知仁之敎卽予苦心也彥鎬曰兵判疏批以鄭妻之罪比擬於世龍妻而身犯豈可比論於連坐乎且伏見未蒙宥典於慈殿之敎以我慈殿止慈之德有此嚴正之處分者爲宗社也爲聖躬也何殿下不思所以仰承慈意之道也臣之籍手事君惟是明義一部今見明義錄義理將至隳壞豈可伈默而度日乎予曰卿之籍手於明義錄予固稔知而今此鄭妻事處分豈至有損於明義錄乎凡於此等處古人則將順其美如宋先正則尙矣至於故相李敬輿斷然以全恩爲主此等名碩豈不及於今人而然乎彥鎬曰罪犯煞有淺深時勢亦自不同居今之世行古之道固不可以一槪論矣予曰卿之此言蓋出於人臣之義當以王陵爲正之意也然而卿之受知於予予之眷遇於卿果何如也予之似此處分自以爲有辭於後世則卿之望予似不在於下聖人一等矣有明義錄義理而又有似此擧措予之所以爲予也此而不能對揚則亦豈予所以知卿者乎此事勿論權而得中槪示予意今旣還送矣更無可言卽當還宮卿等姑退予將有頒示之敎矣命退小頃復御挹淸樓命大臣諸臣入侍樓下結船船上皆以揮帳環遮女妓七八十人遍插彩花分立於帳外簫鼓喧轟莫辨人語判府事李秉模曰水操時女樂甚不稱當矣予曰姑勿他語須見傳敎也仍下傳敎一通傳敎見下敎曰卿等覽此傳敎則可以知予懷事矣(刀削)予曰俄筵及傳敎巳言之而當今年無前之慶會自隨駕軍兵以至流丐之屬皆得蒙恩醉飽(刀削)予雖爲所重之飾慶强抑情懷而七爵之未嘗進一肴品卽諸臣之所目擊也今日之擧予則以爲非過也卽權而得中也如是然後予意可表予心可舒矣(刀削)(刀削)(刀削)予命進發遂出別營大門由崇禮門敦化門協陽門還宮